Diari Oficial de la Generalitat Valenciana


Sumari del DOGV 4872, del 28-10-2004 (2004/10584)

ORDRE de 19 d'octubre de 2004, de la Conselleria de Territori i Habitatge, sobre els requisits i criteris ambientals que s'han d'introduir en els plecs de clàusules administratives que regisquen en els contractes de la Conselleria de Territori i Habitatge, les entitats autònomes i entitats de dret públic vinculades o dependents d'aquesta.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2004/10/19/(1)/dof/vci/html**

### Dades del document

Número de DOGV
:   4872

Data del DOGV
:   28-10-2004

Secció del DOGV
:   I. DISPOSICIONS GENERALS

Número del document
:   2004/10248


Data del document
:   19-10-2004

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * contracte administratiu
    * legislació
    * norma mediambiental
    * vigilància del medi ambient

ORDRE de 19 d'octubre de 2004, de la Conselleria de Territori i Habitatge, sobre els requisits i criteris ambientals que s'han d'introduir en els plecs de clàusules administratives que regisquen en els contractes de la Conselleria de Territori i Habitatge, les entitats autònomes i entitats de dret públic vinculades o dependents d'aquesta. [2004/X10844]
  
L'establiment i la promoció pels poders públics de polítiques orientades a la protecció del medi ambient és una exigència que es deriva de l'article 45 de la Constitució espanyola i que també es troba recollit en els articles 2 i 6 del Tractat d'Amsterdam.
  
En aquest context se situa la Llei 11/1997, de 24 d'abril, d'envasos i residus d'envasos, que en la disposició addicional III obliga les administracions públiques a promoure l'ús de materials reutilitzables i reciclables en la contractació d'obres públiques i subministraments.
  
Així mateix s'exigeix en l'article 26 de la Llei 10/1998, de 21 d'abril, en establir que les administracions hauran de promoure l'ús de materials reutilitzables, reciclables i valoritzables, com també el de productes fabricats amb material reciclat que complisquen les especificacions tècniques requerides en el marc de la contractació pública d'obres i subministraments.
  
Per la seua banda, la Llei 10/2000, de 12 de desembre, de residus de la Comunitat Valenciana, en l'article 15, disposa, entre els seus principis generals, que la Generalitat i les administracions locals valencianes coordinaran les seues competències per tal de realitzar una planificació concertada i una execució conjunta de les accions necessàries per a fomentar l'ús de productes regenerats o elaborats totalment o parcialment amb materials reciclats.
  
En compliment de les esmentades normes, i en aplicació de l'article 86 del Reial Decret Legislatiu 2/2000, de 16 de juny, text refós de la Llei de contractes de les administracions públiques (d'ara en avant, TRLCAP), es va aprovar l'Ordre d'11 de novembre del 2002, de la Conselleria de Medi Ambient, per la qual es fixen les característiques ambientals en els plecs de clàusules administratives particulars com a criteri objectiu d'adjudicació dels contractes públics que es convoquen mitjançant el procediment de concurs.
  
L'esdevenir diari i l'experiència adquirida en l'aplicació dels criteris ambientals recollits en l'esmentada ordre suggereix que cal actualitzar-los i ponderar-los segons les necessitats i les característiques de cada contracte, tenint en compte, amb aquest fi, la més recent evolució normativa i jurisprudencial en matèria de contractació administrativa, com també els principis i objectius establits en el Sisé Programa d'Acció Comunitari en Matèria de Medi Ambient, establit per la Decisió núm. 1600/2002/CE, del Parlament Europeu i del Consell, de 22 de juliol del 2002.
  
En particular, ha d'assenyalar-se que l'article 67.2.i) del Reglament general de la Llei de contractes de les administracions públiques, aprovat pel Reial Decret 1.098/2001, de 12 d'octubre, estableix que els criteris per a l'adjudicació dels concursos hauran d'estar continguts expressament en els corresponents plecs de clàusules administratives. A més, i pel que es refereix específicament als criteris ambientals, convé prendre en consideració la Comunicació interpretativa de la Comissió sobre legislació comunitària de contractes públics i les possibilitats d'integrar els aspectes ambientals en la contractació pública (Document CEOM).
  
De tot això es deriva la necessitat establir una clara separació entre els distints moments de la contractació en què poden tenir-se en compte aspectes ambientals: especificacions tècniques obligatòries que s'han d'establir per a l'objecte del contracte; criteris de capacitat i solvència que hagen d'exigir-se als licitadors, concretant les previsions contingudes amb aquest fi en els articles 15 a 19 del TRLCAP; i, finalment, criteris objectius que hagen de valorar-se per a l'adjudicació dels concursos, d'acord amb les previsions de l'article 86 del mateix cos legal.
  
Finalment, cal indicar que la Junta Superior de Contractació Administrativa va assenyalar en l'Informe 9/2002, de 8 de novembre, la conveniència que totes les entitats adjudicatàries de la Generalitat Valenciana utilitzen criteris ambientals en les respectives contractacions.
  
A la vista de tot l'anterior, i de conformitat amb les competències que l'article 32.1.2 de l'Estatut d'Autonomia de la Comunitat Valenciana atribueix a la Generalitat Valenciana per al desenvolupament legislatiu i l'execució, dins del seu territori, de la legislació bàsica de l'Estat en matèria contractual i per raó de la facultat que té reconeguda, en l'article 149.1.23 de la Constitució i recull en l'article 32.1.6 de l'esmentat Estatut, per a l'establiment de normes addicionals de protecció, en el marc de la legislació bàsica de l'Estat sobre la protecció del medi ambient,
  
ORDENE
  
Article 1. Àmbit d'aplicació
  
La present ordre s'aplicarà a la Conselleria de Territori i Habitatge, a les entitats autònomes i a les entitats de dret públic vinculades o dependents d'aquesta.
  
Article 2. Solvència tècnica i professional
  
Quan la naturalesa del contracte així ho requerisca, podran exigir-se mitjans o requisits ambientals en els plecs de clàusules administratives que servisquen per a acreditar la solvència tècnica o professional dels licitadors, complementant les actuals previsions contingudes en els articles 15 a 19 del TRLCAP. La Conselleria de Territori i Habitatge o les entitats autònomes i entitats de dret públic vinculades o dependents d'aquesta, podran exigir algun o alguns dels següents mitjans, sempre que això no comporte un menyscabament al principi de lliure concurrència:
  
a) Acreditar que els licitadors actuen segons les bones pràctiques de gestió ambiental; ja siga per tenir establit un sistema de gestió ambiental, per raó del Reglament CE EMAS 761/2001, de 19 de març del 2001; o disposar de la norma internacional EN ISO 14679 o una altra norma equivalent; o justificar, amb qualsevol altre mitjà adequat, que es compleixen els requisits de gestió ambiental establits en el sistema abans citat.
  
b) Acreditar una determinada experiència prèvia o especialització en matèries ambientals, adequada respecte a les eventuals incidències ambientals que puga tenir l'actuació de què es tracte, en aquells supòsits en què el contracte requerisca coneixements tècnics especials en el camp del medi ambient i sense perjudici de les restants titulacions o experiència que s'exigisquen.
  
c) Acreditar que els licitadors disposen dels mitjans materials o humans específics que requereix el contracte.
  
Article 3. Contractes de subministraments
  
Els plecs de clàusules administratives particulars i, si és el cas, els models tipus d'aquests plecs que s'elaboren per a l'adjudicació, mitjançant forma de concurs, de contractes de subministraments, d'acord amb el que disposa els articles 86 i 180 del TRLCAP, hauran d'incorporar criteris ambientals de caràcter objectiu que s'hauran de valorar, per a l'adjudicació del contracte, amb una puntuació de fins a un 20% del total.
  
S'indiquen, de manera no exhaustiva i no excloent, els criteris ambientals que l'entitat contractant haurà de valorar, juntament amb altres criteris objectius d'adjudicació de concurs, per tal de determinar l'oferta més avantatjosa en els contractes de subministraments:
  
a) Presència, en els productes que s'han de subministrar, en productes intermedis, en el seu procés de producció i, en general, en tot el cicle de vida dels productes, de les característiques més respectuoses amb el medi ambient. Quan això siga necessari, s'establiran amb aquest fi les corresponents variants, d'acord amb el que estableix l'article 87 del TRLCAP. En concret, es valoraran les següents:
  
- Ús de productes reutilitzats o reciclats. Per a la valoració d'aquest criteri, s'utilitzarà el percentatge sobre el producte final.
  
- Ús de productes reutilitzables, reciclables o valoritzables. Per a la valoració d'aquest criteri, s'utilitzarà el percentatge sobre el producte final.
  
- Ús de productes amb menor pes dels seus envasos, o envasats en recipients reciclats o reutilitzats.
  
b) Estalvis en els consums d'electricitat i d'altres energies, o de béns naturals en el procés de producció, emmagatzemament, eliminació o reciclatge dels productes.
  
c) Compatibilitat electromagnètica i reducció de les radiacions emeses pels equips inclosos en l'oferta.
  
d) Baixa generació de residus en l'ús o consum dels béns oferits, i baix cost de tractament dels residus generats.
  
e) Quan pertoque per la naturalesa del producte, i respecte a tot el cicle de vida d'aquest, una menor emissió de gasos o una menor producció de soroll.
  
f) Quan es tracte d'un subministrament de fusta, productes forestals o productes elaborats derivats de la fusta o un altre producte forestal, inclòs el paper, es valorarà que l'oferent dispose d'un certificat internacional FSC (Forest Stewardship Council) o PEFC (Programme for the Endorsement of Forest Certification Schemes), o qualsevol altre certificat internacionalment reconegut que acredite que el material subministrat prové de boscos gestionats de manera sostenible.
  
En aquesta valoració tindrà caràcter prioritari la disposició, per part del licitador, d'un Certificat de Cadena de Custòdia, que garantisca el procés de producció. Es valorarà en menor escala, la disposició d'un certificat de gestió forestal dostenible per part del propietari del bosc origen de la fusta o producte forestal subministrat; si bé, en aquells supòsits en què s'hagen de subministrar productes forestals o fusta sense transformar, el certificat de gestió forestal haurà de ser valorat amb la mateixa importància que el de Cadena de Custòdia.
  
g) Quan es tracte d'un subministrament de productes químics, es valorarà que el transport i el lliurament s'efectuen en el mateix lloc on s'utilitzen els productes químics.
  
La valoració d'aquests criteris serà independent de l'obligació del contractista de complir les exigències que, si és el cas, s'hagen establit en relació amb qualsevol d'aquests en els corresponents plecs de prescripcions tècniques.
  
Article 4. Contractes de consultoria i assistència i de serveis
  
Els plecs de clàusules administratives particulars i, si és el cas, els models tipus d'aquests plecs que s'elaboren per a l'adjudicació, mitjançant forma de concurs, de contractes de consultoria i assistència i de serveis, d'acord amb el que disposa els articles 86 i 208 del TRLCAP, hauran d'incorporar criteris ambientals de caràcter objectiu que s'hauran de valorar, per a l'adjudicació del contracte, amb una puntuació de fins a un 20% del total, segons les previsions següents:
  
a) En els contractes de serveis es valorarà, quan això siga possible per la naturalesa del servei, que la prestació es realitze de la forma més beneficiosa per a l'entorn o amb menor impacte ambiental, ja siga pel mètode emprat, per la gestió de productes, recursos i residus, o altres semblants. Per a demostrar l'adequació de la prestació a la finalitat al·ludida, s'hauran de tenir en compte, els aspectes següents:
  
- Ús de productes reutilitzats o reciclats
  
- Ús de productes reutilitzables, reciclables o valoritzables
  
- Ús d'energies renovables
  
- Millor aïllament tèrmic o acústic
  
- Compatibilitat electromagnètica i reducció en la radiació emesa pels equips o sistemes que s'han d'utilitzar
  
- Menor emissió de gasos
  
- Mitjans de transport més respectuosos amb l'entorn
  
- Mesures de manteniment amb el menor impacte ambiental
  
- Reducció de la quantitat o millor gestió dels residus generats.
  
- Es valorarà que l'oferent dispose, quan la naturalesa del contracte ho requerisca, d'un certificat internacional FSC (Forest Stewardship Council) o PEFC (Programme for the Endorsement of Forest Certification Schemes), o qualsevol altre certificat internacionalment reconegut que acredite que la fusta, els productes forestals o els productes elaborats derivats de la fusta o d'un altre producte forestal, provinguen de boscos gestionats de manera sostenible.
  
Aquest criteri s'haurà de tenir en compte tant en la producció, com en el procés de transformació i comercialització mitjançant el Certificat de Cadena de Custòdia, segons les pautes assenyalades en l'apartat f) de l'article 3 de la present ordre.
  
b) Quan es tracte de contractes de consultoria i assistència, es valorarà, quan la seua naturalesa així ho requerisca, que en l'execució o en el producte final d'aquesta s'incorporen aspectes ambientals rellevants. En particular, no caldrà incloure cap puntuació d'aquesta naturalesa quan es tracte de consultories o assistències que tinguen com a objecte l'elaboració d'un estudi de naturalesa exclusivament ambiental, incloent entre aquests els d'elaboració d'estudis d'impacte ambiental o projectes de mesures correctores o compensatòries.
  
c) Quan es tracte, específicament, d'assistències per a la redacció de projectes d'obres, i en funció del contingut tècnic del treball que s'ha de realitzar, es podrà valorar que les ofertes proposen la integració en els projectes a realitzar, d'aspectes ambientals en l'execució de l'obra, com ara la incorporació de materials o procediments d'execució beneficiosos per a l'entorn, actuacions en el moment i lloc de gestió de recursos i residus, o altres semblants que comporten una major protecció ambiental i que sent convenients per al compliment de l'objecte de la licitació, excedisquen, si és el cas, dels que siguen exigits amb caràcter obligatori pel plec de prescripcions tècniques o per altres disposicions d'obligat compliment.
  
La valoració dels criteris ressenyats en els apartats a), b) i c) del present article serà independent de l'obligació del contractista de complir les exigències que, si és el cas, s'establisquen en els plecs de prescripcions tècniques respecte a qualsevol d'aquests.
  
Article 5. Contractes de gestió de serveis públics
  
Els plecs de clàusules administratives particulars i, si és el cas, els models tipus d'aquests plecs que s'elaboren per a l'adjudicació, mitjançant forma de concurs, de contractes de gestió de serveis públics, d'acord amb el que disposen els articles 86 i 159 del TRLCAP, incorporaran criteris ambientals de caràcter objectiu que es podran valorar, per a l'adjudicació del contracte, amb una puntuació de fins a un 20% del total.
  
S'allisten, de manera no exhaustiva i no excloent, els criteris ambientals que l'entitat contractant haurà de valorar, juntament amb altres criteris objectius d'adjudicació del concurs, per tal de determinar l'oferta més avantatjosa en els contractes de subministraments.
  
En els contractes de gestió de serveis públics, es valorarà, quan això siga possible per la naturalesa del contracte, que la gestió es realitze de la forma més beneficiosa per a l'entorn o amb menor impacte ambiental; per a la qual cosa s'allisten, de manera no exhaustiva i no excloent, alguns criteris ambientals que l'entitat contractant podrà tenir en compte:
  
- Ús de productes reutilitzats o reciclats
  
- Ús de productes reutilitzables, reciclables o valoritzables
  
- Ús d'energies renovables
  
- Millor aïllament tèrmic o acústic
  
- Compatibilitat electromagnètica i reducció en la radiació emesa pels equips o sistemes que s'han d'utilitzar
  
- Menor emissió de gasos
  
- Mitjans de transport més respectuosos amb l'entorn
  
- Mesures de manteniment amb el menor impacte ambiental
  
- Reducció de la quantitat o millor gestió dels residus generats.
  
La valoració dels criteris ressenyats en els apartats a), b) i c) del present article serà independent de l'obligació del contractista de complir les exigències que, si és el cas, s'establisquen en els plecs de prescripcions tècniques respecte a qualsevol d'ells.
  
Article 6. Contractes d'obres
  
Els plecs de clàusules administratives particulars i, si és el cas, els models tipus de tals plecs que s'elaboren per a l'adjudicació, mitjançant forma de concurs, de contractes d'obres, d'acord amb el que disposen els articles 85, 86, i 120 i següents del TPLCAP, incorporaran, igualment, criteris ambientals de caràcter objectiu, que es valoraran amb una puntuació de fins a un 10% del total, d'acord amb les distincions següents:
  
a) Quan es tracte d'obres sotmeses a avaluació d'impacte ambiental, s'hauran de valorar que les ofertes presentades incloguen aspectes que incrementen les exigències imposades per la declaració d'impacte ambiental (DIA); en particular pel que fa a les mesures protectores, correctores o compensatòries i al programa de vigilància ambiental que s'hi incloguen.
  
b) Quan es tracte d'obres que no hagen de sotmetre's a avaluació d'impacte ambiental, es podrà valorar que les ofertes presentades integren aspectes ambientals que siguen més exigents que els requisits d'aquesta naturalesa que consten en el projecte aprovat per l'administració o en la normativa tècnica que siga d'aplicació, com ara el que incorporen estudis d'identificació i avaluació d'impactes i propostes de mesures protectores o compensatòries.
  
c) Es valorarà en l'oferta que la fusta, els productes forestals o els productes elaborats derivats de la fusta o altres productes forestals, que l'oferent haja d'utilitzar en una obra, disposen d'un certificat internacional FSC (Forest Stewardship Council) o PEFC (Programme for the Endorsement of Forest Certification Schemes), o qualsevol altre certificat internacionalment reconegut que acredite que la fusta utilitzada prové de boscos gestionats de manera sostenible.
  
Aquest criteri s'haurà de tenir en compte tant en la producció, com en el procés de transformació i comercialització mitjançant el Certificat de Cadena de Custòdia, segons les pautes assenyalades en l'apartat f) de l'article 3 de la present ordre.
  
d) Podrà valorar-se que les ofertes incloguen propostes d'estalvi del consum d'energia i d'altres béns naturals, o d'utilització de productes o envasos reciclables o reutilitzables, o procedents d'un procés de reciclatge o reutilització que, en tot cas, hauran d'adaptar-se a les especificacions contingudes en el plec de prescripcions tècniques.
  
e) Podrà valorar-se que les ofertes incloguen propostes de realització de determinades actuacions de correcció ambiental, o de protecció del biòtop o la biocenosi en la zona d'influència o en l'entorn geogràfic de l'obra projectada.
  
Article 7. Mitjans d'acreditació
  
A fi de verificar el compliment dels requisits i criteris abans assenyalats i de poder realitzar-ne una adequada valoració, els licitadors hauran d'incloure en el sobre corresponent a la documentació administrativa els documents que acrediten la solvència, i en el sobre corresponent a la proposició els relatius als criteris d'adjudicació en els concursos.
  
Aquesta documentació, sense perjudici que puga exigir-se'n una altra complementària en els plecs d'aplicació, podrà consistir en el següent:
  
a) Certificats expedits per organismes públics i privats, nacionals o internacionals, que acrediten el compliment dels corresponents criteris, estàndards o normes d'aplicació. Si és el cas, l'acreditació dels criteris ambientals relatius als productes podrà realitzar-se mitjançant la possessió de la corresponent etiqueta ecològica, d'acord amb el que preveu el Reglament CE 1980/2000, de 17 de juliol, sense perjudici d'altres sistemes equivalents que la Conselleria de Territori i Habitatge considere com a vàlids.
  
Quan no s'haja establit com a condició de solvència exigible per a participar en la licitació, d'acord amb el que preveu l'article segon d'aquesta ordre, els licitadors que tinguen establit un sistema de gestió ambiental en desenvolupament del Reglament CE EMAS 761/2001, de 19 de març, o disposen d'un certificat de qualitat ambiental (Norma ISO 14615, o equivalents), podran aportar aquests a l'efecte d'acreditar, respecte als productes o serveis que oferisquen, que en aquests es compleixen els criteris ambientals objecte de valoració. Amb aquest efecte, haurà d'existir relació entre el que s'acredite mitjançant aquests instruments i els criteris que s'han de valorar, sense que la mera adhesió de l'empresa licitadora al sistema o la possessió del certificat permeten presumir que el producte o servei que ofereix compleix aquests criteris.
  
b) Tots els altres documents que puguen demostrar de forma fefaent el compliment dels mitjans i criteris recollits en la present ordre, condicionat, en tot cas, que aquest document siga emés per una entitat que no mantinga relació contractual directa amb el licitador.
  
DISPOSICIÓ TRANSITÒRIA
  
S'estableix un termini de tres mesos, des de la data de publicació en el Diari Oficial de la Generalitat Valenciana d'aquesta ordre, perquè es modifiquen els plecs de clàusules administratives particulars de la Conselleria de Territori i Habitatge i de les entitats autònomes i entitats de dret públic vinculades o dependents d'aquesta, com també, si és el cas, els models tipus sobre aquests plecs, i s'incorporaran els requisits i criteris assenyalats en aquesta ordre.
  
Els actuals plecs de clàusules administratives es mantindran en vigor mentre els òrgans de contractació no aproven els nous plecs amb les modificacions corresponents.
  
DISPOSICIÓ DEROGATÒRIA
  
Queda derogada l'Ordre d'11 de novembre de 2002 de la Conselleria de Medi Ambient, per la qual es fixen les característiques mediambientals en els plecs de clàusules administratives particulars com a criteri objectiu d'adjudicació dels contractes públics que es convoquen mitjançant el procediment de concurs i totes les altres disposicions que contradiguen o s'oposen al que disposa la present ordre.
  
DISPOSICIÓ FINAL
  
La present ordre entrarà en vigor a partir de l'endemà de la publicació en el Diari Oficial de la Generalitat Valenciana.
  
València, 19 d'octubre de 2004
  
El conseller de Territori i Habitatge,


Còpia Permalink ELI